Ron Wood

Ronald David Wood (født 1. juni 1947) er en britisk musiker, låtskriver, multi-instrumentalist, kunstner, forfatter og radiopersonlighet, best kjent som gitarist i The Faces og senere i The Rolling Stones. Også kjent som Ron Wood, Ronnie Wood og Woody.  

På 1960-tallet spilte Wood i The Birds, The Creation og The Jeff Beck Group (der han en periode også var bassist). Han gikk på Ealing Art College da han i 1964 kom med i The Birds. Sammen med Rod Stewart, som var vokalist i Jeff Beck Group, dannet de i 1969  Faces sammen med tidligere medlemmer av The Small Faces.  Faces hadde forholdsvis stor suksess frem til den ble oppløst i 1975. Da hadde Wood allerede begynt å spille med The Rolling Stones etter at Mick Taylor hadde trukket seg i 1974. I The Rolling Stones har han etter hvert utviklet et svært godt samspill med Keith Richards.

Wood har, i liket med Mick Jagger og Keith Richards, vært låtskriver i The Rolling Stones, men ikke så fremtredende. Han har blant annet blitt kreditert som låtskriver sammen med «The Glimmer Twins» på noen få låter.

Selv om Wood er best kjent som gitarist, har han også gitt ut flere soloalbum, uten at disse har blitt store suksesser. Best kjent av hans egne låter er nok «Seven Days» fra albumet Gimme Some Neck (1979) – en låt han fikk av Bob Dylan. Han har også gitt ut det rene instrumentalalbumet Mahoney's Last Stand (1976) sammen med bassisten i The Faces, Ronnie Lane.

Privatliv 
Wood stammer fra en gruppe romanifolk som ble kalt Romanichals eller "bargees" fordi de bodde på kanalbåter (barges). Ron Wood ble født i Hillingdon i London og han har sagt at hans generasjon var den første i familien som ble født på tørt land. Ron hadde to eldre brødre, Art og Ted, som drev med grafikk og musikk. Ted Wood døde i 2004 og Art i 2006.

Wood har seks barn. Jesse er sønnen han fikk med sin første kone, Krissy (født Findlay), en tidligere fotomodell som han var gift med fra 1971 til 1978. I denne tiden hadde han et forhold til George Harrison's tidligere kone, Pattie Boyd. I 1985 giftet Wood seg med sin andre kone, Jo Wood (født Karslake), som ble mor til hans datter Leah og sønnen Tyrone. Han adopterte også Jamie, Jo Wood's sønn fra et tidligere forhold. I tillegg til sine seks barn, har Ron Wood seks barnebarn.

Wood har vært åpen om sin kamp mot sin alkoholavhengighet. Mellom 2003 og 2006 hadde han vært edru siden Rolling Stones sin 2002–03 turné. I juni 2006 ble det meldt at han startet rehabilitering etter økt bruk av alkohol. I juli 2008 rapporterte ITN (Independent Television News) at Wood hadde gått i rehabilitering seks ganger, den siste rett før bryllupet til datteren Leah. Han hadde planer om en syvende rehabilitering. Wood startet også med frimerkesamling som del av sin rehabilitering.

I juli 2008 forlot Wood sin daværende kone Jo Wood til fordel for Katia Ivanova, som han hadde møtt i en klubb i London. Ron Wood startet en ny omgang med rehabilitering 16. juli 2008. Jo Wood, søkte om skilsmisse som ble innvilget i 2009.

21. desember 2012 giftet Ron Wood seg med Sally Humphreys, eier av en virksomhet som drev med teaterproduksjon. Sally Humphreys var 31 år yngre enn Wood. De fikk tvillingdøtrene Gracie Jane og Alice Rose. De ble født 30. mai 2016, rett før Ronnie Woods 69-årsdag den 1. juni 2016.

Wood ble i 2017 diagnostisert med lungekreft og en del av hans ene lunge måtte fjernes. Han sa at han nektet å gjennomgå kjemoterapi, fordi han ikke ville miste håret. I april 2021, annonsert Wood at han igjen hadde blitt diagnostisert med kreft (småcellet lungekreft), men at hans leger hadde erklært ham "frisk" igjen etter behandling.

I 2021 annonserte Wood at han hadde vært edru i 10 år.

Utgivelser

Med The Birds 
 These Birds Are Dangerous (1966)

Med The Jeff Beck Group 
 Truth (1968)
 Beck-Ola (1969)

Med The Faces 
 First Step (1970)
 Long Player (1971)
 A Nod Is as Good as a Wink...To a Blind Horse (1971)
 Ooh La La (1973)
 Coast to Coast: Overture and Beginners (Live) (1974)
 Snakes And Ladders: The Best of Faces (1976)
 The Best of the Faces: Good Boys... When They're Asleep (1999)
 Five Guys Walk into a Bar... (2004)

Med Ronnie Lane 
 Mahoney's Last Stand (1976)

Soloalbum 
 I've Got My Own Album To Do (1974)
 Now Look (1975)
 Gimme Some Neck (1979)
 1234 (1981)
 Live at the Ritz (1988) (Ronnie Wood, Bo Diddley)
 Slide on This (1992)
 Slide on Live: Plugged in and Standing (1994)
 Live and Ecletic (2000)
 Not For Beginners (2002)
 Live at Electric Ladyland (2002)
 Always Wanted More'' (2003)

Med The Rolling Stones 

Se The Rolling Stones' plateutgivelser fra 1976 og fremover (fra og med Black And Blue).

Referanser

Eksterne lenker 
 
 
 
 

The Rolling Stones
Engelske gitarister
Engelske låtskrivere
Engelske sangere
Medlemmer av Rock and Roll Hall of Fame (gruppemedlem)
Personer fra Hillingdon